Prateći kupnju preko interneta, kao i pošiljke koje stižu u poštanske urede diljem zemlje, dubrovački policajci prekinuli su krijumčarski lanac s krajnjeg juga Hrvatske te su stavili lisice na ruke dvojici braće iz okolice Cavtata koji su najmanje kilogram amfetamina kupili preko tzv. dark weba.

Speed je plaćen virtualnom valutom bitcoin, a složna konavoska braća u dobi od 44 i 40 godina stari su policijski znanci poznati po zloporabi droga. Stariji recidivist je, doznajemo, umirovljeni branitelj i bivši logoraš, a njegov mlađi brat po zanimanju je keramičar te su obojica zbog “poboljšanja” kućnog budžeta na ilegalan način podebljala svoje krim-dosjee te su kazneno prijavljeni za neovlaštenu proizvodnju i promet drogama.

Platio bitcoinima

Prema informacijama koje su istražitelji prikupili tijekom kriminalističkog istraživanja, 44-godišnjak je preko ilegalnih internetskih stranica, poznatijih u svijetu virtuale kao crni internet, kupio speed. S kupcem iz Njemačke, s kojim očito dosta Hrvata surađuje već neko vrijeme, dogovorio je da mu drogu pošalje u dvije odvojene pošiljke u Cavtat, i to običnom poštom, ne želeći tako riskirati dodatne kontrole kao kad su u pitanju preporučene pošiljke. Stariji brat robu je platio preko interneta bitcoinom, a kad je paket nakon nešto više od tjedan dana putovanja pristigao u cavtatsku poštu, institucije su se digle na noge. Pokazalo se da su sasvim opravdano posumnjali u ilegalan sadržaj pa su se u dostavu paketa “umiješali” i dubrovački kriminalisti. Umjesto dostave paketa, poštar je braći u poštanski sandučić ostavio žuti papirić kao obavijest o prispijeću pošiljke iako ona nije bila preporučena. Vidjevši obavijest, mlađi brat je otišao u poštu preuzeti paket, no tamo ga je umjesto speeda dočekalo iznenađenje. Uhićen je u policijskoj sačekuši. Lisice na ruke stavljene su ubrzo i njegovu starijem bratu jer je rekao kako je on samo otišao po paket čiji sadržaj nije znao. Čija priča “drži” vodu, s obzirom na to da tužiteljstvo sumnja da je dvojac kupovao drogu radi daljnje preprodaje, pokazat će istraga. Obojica su u petak predana pritvorskom nadzorniku, a za vikend i sucu istrage koji im je odredio jednomjesečni pritvor.

Ostavili im dostavnicu

S obzirom na modus operandi, kao i na istog dobavljača iz Njemačke, čini se da je dubrovački kraj “preplavljen” takvom vrstom trgovine. Naime, krajem kolovoza uhićen je i dubrovački taksist Joško M. (31) koji je također na mjesec dana spremljen iza rešetaka dubrovačkog zatvora jer je od srpnja do 24. kolovoza na isti način i preko iste ilegalne internetske stranice kupio najmanje 130 grama speeda. Za razliku od Cavtaćana koji su amfetamin naručili na svoje ime i adresu, u slučaju taksista on je speed naručio na tuđa imena i dvije različite adrese. Paketić sa 50 grama speeda pristigao je na stan u TUP-ovu naselju u Dubrovniku u kojem stanuje njegova tetka. Na adresu njegova kolege taksista pristigao je u isto vrijeme identičan paket pa su, uz sudsku suglasnost za bolju kontroliranu isporuku pošiljke, u kaslić ostavili dostavnicu o prispijeću pošiljke kako bi na neki način osigurali pozitivan ishod, odnosno uhićenje.

Priznao narudžbu

Taksist je sucu istrage, navodno, priznao narudžbu, ali je ustvrdio da je naručivao isključivo za osobnu uporabu. Međutim, teško je istražiteljima u to povjerovati jer je speed iz Njemačke oko 75-postotne čistoće pa se uz dodatke za povećanje mase količina i utrostruči. Naime, na ulici se preprodaje speed 25-postotne čistoće, a prema informacijama iz istrage, prije možebitne preprodaje koncentratu se u omjeru 3:1 dodaje kreatin, koji primjerice služi bodibilderima za brzo stvaranje mišićne mase.

Za razliku od speeda koji je ušao u Hrvatsku i koji je itekako stvaran i opipljiv, trgovanje preko dark weba i plaćanje bitcoinom dio su virtualnog svijeta koji, kako se čini, pogoduje svima onima s druge strane zakona.

Dodatno je zabrinjavajuće što na tom mračnom dijelu interneta sve vrvi od razmjene pedofilskih i pornografskih datoteka. Trguje se drogom i oružjem, a inozemni stručnjaci tvrde da se darknet, uz anonimne veze, koristi i za narudžbu ubojstava.

Tajni i mračni svijet virtualnog novca

Dark web je nedostupan na klasičnim internetskim tražilicama i na njega se ne može slučajno nabasati. Pojedinim stranicama pristupa se samo uz određeni softver i teško dostupne šifre, a korisnici te mreže služe se nestandardnim komunikacijskim protokolima i portovima te plaćaju isključivo bitcoinom. Većina sadržaja u tom crnom kutu interneta nalazi se na TOR mreži kojoj se može pristupiti preko TOR web preglednika koji “uništava” identitet korisnika pa se internetski promet preusmjerava preko velikog broja servera, kriptira se i nemoguće je da onaj tko presretne promet ujedno i locira surfera. Za razliku od svijeta gdje je plaćanje bitcoinom klasika, u Hrvatsku je ta virtualna valuta tek ušla na mala vrata. Upućeni u virtualni svijet bitcoin smatraju najvrednijom valutom koju se ne može opipati i koja nema nikakve veze s bankama jer se bitcoinom plaća u decentraliziranoj i anonimnoj mreži s više od dva milijuna korisnika. (H.K.J.)